Koldere luft med sne er på vej til Danmark.

Det er, som om vejret har stået på repeat . Hvornår har du sidst set solen? Hvornår har du sidst mærket frost? Efter en hel uge med ensartet vejr ændrer vejret sig nu betydeligt i den nye uge. Mandagen minder meget om den uge, der lige er gået, men herefter smager vejret mere af vinter. Mandag er en gentagelse af denne uge Mandag bliver det igen med gråvejr og i lange perioder tørt. Især imod sydøst vil der dog komme perioder med regn. Termometrene vil som de foregående dage vise omkring 4 grader. Vinden vil som i hele denne uge komme fra østlige retninger, men aftager en smule. Det vil derfor føles mindre koldt. Tirsdag med sol og efterhånden mere og mere hvide byger Tirsdag sker der noget nyt. Mange vil opleve perioder med sol, så det tunge gråvejr forsvinder. Vinden drejer i nord, og lidt koldere luft ankommer. I sydlige egne kan temperaturen igen nå 4-5 grader, men de fleste steder vil det blive mellem 1 og 3 grader, og både i morgen- og aftentimerne vil det blive frostvejr. Regnbygerne bliver færre, og mange steder vil bygerne gå over i slud og sne. Des senere og des nordligere i landet, des bedre mulighed er der for sne. Onsdag med snebyger mange steder i landet Onsdag vil der komme flere byger, og selvom eftermiddagstemperaturen kommer over frysepunktet, vil der komme stedvise hvide landskaber. Onsdag aften og natten til torsdag vil termometrene nå ned under 5 graders frost, og med klart vejr og sne kan det også lokalt blive endnu koldere.